Jens Vibjerg (V), 1998-02-04:
Venstre og De Konservative fremsatte i efteråret et beslutningsforslag om sikring af sunde levnedsmidler af høj kvalitet.
Nu har fødevareministeren lavet en redegørelse om fødevarer, og jeg kan da ikke skjule, at jeg er glad for, at ministeren på så mange områder er enig med os.
Lad mig indledningsvis sige, at danske levnedsmidler generelt er af meget høj kvalitet, men der har desværre i de seneste år været for mange eksempler på, at levnedsmidler ikke har levet op til forbrugernes forventninger.
Det influerer negativt på den enkelte borgers livskvalitet og kan være med til at skabe usikkerhed om kvaliteten af den mad, vi spiser.
Det slår også igennem på de offentlige udgifter i form af øgede sundhedsudgifter.
Vi er gennemgående for dårlige til at sammensætte vores kost rent ernæringsmæssigt.
Hvis vi fra folkeskolen og videre frem, specielt i de sundhedsfaglige uddannelser, fik en bedre undervisning i ernæringslære og kostforståelse, ville meget af den overvægt, der skyldes forkert kost, kunne reduceres væsentligt med en større livskvalitet til følge samt et fald i sundhedsudgifterne.
Overordnet er vi i Venstre tilfreds med redegørelsen. Der er dog mange ord og ideer, som skal udfyldes, og vi vil vente med spænding på fødevareministerens udspil til en samlet fødevarelov.
Fødevarernes
grundlov har ministeren vist kaldt den.
Man kan da også godt spørge sig selv, om ikke de 7 love, 125 bekendtgørelser og ca. 600 cirkulærer, der i dag eksisterer, er for mange.
Vi ser frem til en forenkling.
Og det kunne jo være skønt, om fødevareministeren kan være den første minister i denne regering, der kan præstere forenkling.
Generelt er der mange gode målsætninger og hensigtserklæringer i redegørelsen.
Vi er i Venstre bl.a. enige med regeringen om tilsætningsstofferne.
Derfor er det glædeligt at konstatere, at de danske levnedsmidler ligger til et 11-tal.
Vi kan endog være meget trygge ved at spise dansk.
Det er samtidig rart at kunne konstatere, at medicinrester også er noget, som man faktisk ikke finder i danske produkter. Sådan skal det også være.
Jeg synes godt, at vi ved denne lejlighed må sige, at vi kan være stolte over de danske råvarer.
I Venstre hilser vi også med tilfredshed
ministerens holdning til hormoner.
Forbudet skal efter Venstres mening fastholdes.
Vi kan også være enige med regeringen i en udfasning af antibiotiske vækstfremmere, som vi selv foreslog i efteråret.
Endelig kan vi være enig med regeringen i, at kampen for sunde fødevarer ikke skal kæmpes i Danmark alene.
De internationale organisationer som Codex Alimentarius og EU skal også inddrages.
også Venstre meget på sinde; mange mennesker har problemer, som vi må tage alvorligt.
Det er vigtigt, at vi øver indflydelse i EU, så vi ikke bare ender med at flytte produktionen ud af landet for derefter at importere de færdige produkter.
Der skal være en saglig begrundelse for at anvende et tilsætningsstof, og vi skal være sikre på, at det kan ske uden sundhedsmæssige betænkeligheder.
Jeg har da også forstået ministeren derhen, at det er han enig i.
Her er mærkning af vore fødevarer en vigtig forbrugeroplysning.
En klar og troværdig mærkning giver os som forbrugere en mulighed for fra- og tilvalg.
Mærkning er i dag tit mangelfuld, uforståelig, ja endog indimellem mere vildledende end vejledende.
Jeg erkender, at det er et svært område, men jeg synes ikke, at ministerens ambitionsniveau er særlig højt.
Vi ser selvfølgelig frem til, at ministerens tiltag kommer til at virke i praksis.
Der er også meget godt at sige om den saglige holdning, der præger redegørelsen på områder som genteknologi og functionel food, og specielt for den sidste gruppe synes jeg, at det er positivt at se, at regeringens holdning er blødt op.
Ministeren afviser ikke længere konsekvent de gavnlige effekter af funktionelle fødevarer.
Vi kan lige så godt erkende, at de funktionelle fødevarer - dvs. levnedsmidler, der er tilsat ingredienser, som forhøjer den sundhedsmæssige kvalitet - bliver et tilbud, der vil være at finde på fremtidens spiseborde.
Funktionelle fødevarer kan være med til at højne sundhedsstandarden; man kan f.eks. berige dem ved at tilsætte næringsstoffer, mineraler eller vitaminer. Det er selvfølgelig klart, at vi bliver nødt til at kræve dokumentation for de gode egenskaber ved funktionelle fødevarer.
Produkterne skal have en fysiologisk sundhedsmæssig effekt, og denne effekt skal være videnskabeligt dokumenteret.
Det støtter vi i Venstre, og derfor er vi glade for, at ministerens redegørelse er mere imødekommende, end vi tidligere har set.
Vi glæder os også til at begynde drøftelserne med ministeren om det her spørgsmål - til gavn for danske forbrugere og producenter.
I forlængelse af diskussionen om de funktionelle fødevarer skal vi også drøfte nærmere, hvordan producenter skal kunne anprise deres produkter.
Det vil med andre ord sige, at producenterne må skrive på produkterne, om de har en sundhedsmæssig virkning og i hvilket omfang. I Sverige har man sammen med Levnedsmiddelstyrelsen, forskere og producenter udviklet et system eller nogle retningslinjer.
Det kan f.eks. være en påpegning af, at salt i store mængder øger risikoen for forhøjet blodtryk, og at produktet har et lavt saltindhold.
Eller at kalcium modvirker knogleskørhed, og at der er et stort indhold af kalcium i mejeriprodukter.
Det skal vi til at drøfte herhjemme.
I Venstre synes vi, at forbrugerne skal have en tilstrækkelig information om de produkter, de køber, og nu ser det ud til, at ministeren er mere imødekommende, end han tidligere har været.
Det er vi som sagt glade for.
Redegørelsen rummer dog på et meget væsentligt punkt tanker, som vi i Venstre bliver nødt til at afvise.
Det er ideen om at samle Levnedsmiddelkontrollen i statsligt regi. Venstre har i går sammen med SF fremsat forslag om at lade Levnedsmiddelkontrollen foregå i amtslig regi.
Vi er enige med ministeren i, at den nuværende ordning ikke fungerer godt.
Nogle af de 32 enheder er små og har meget beskedne personaleressourcer og laboratoriefaciliteter i forhold til de komplekse opgaver, de skal løse.
Med færre kontrolenheder vil der ikke blive de store problemer med at sikre den ensartede kontrol, som de landsdækkende virksomheder efterlyser.
Langt hovedparten af de 45.000 virksomheder, som er underlagt levnedsmiddelkontrol, er små eller lokale virksomheder.
Hvis vi lader amterne klare levnedsmiddelkontrollen, får vi også den fordel, at vi kan holde miljøkontrollen sammen med levnedsmiddelkontrollen i stedet for at dele den.
I den forbindelse kunne man også i større grad have lagt op til en egentlig udlicitering af delopgaver fra levnedsmiddelkontrollen til private laboratorier.
Vi kan også være lidt bekymrede over, at det ikke lidt tydeligere bliver pointeret, at Danmark er et eksportland, et lille land, der eksporterer mange fremragende produkter, der kan være grund til at være stolt af.
Vi må ikke i debatten om fødevarer glemme, at det er vigtigt at afbalancere det, vi gør, med den internationale udvikling, og vi må være opmærksomme på fødevarernes konkurrenceevne.
Vi støttede ideen dengang i 1996, og det gør vi fortsat.
Det er på tide, at vi får en forenklet lovgivning af de mange hundrede regler.
Ministeren har langt hen ad vejen fulgt udspillet fra Venstre og De Konservative.
Der er mange ord i redegørelsen, og der bliver slået mange principper fast.
Vi venter nu med spænding på ministerens lovforslag, så vi kan se, hvilke konkrete initiativer han lancerer.